Abadlali beHighlanders Banikwa Izibiliboco
Kusanda kuphiwe omunye wabadlali beBosso, uPeter Muduhwa, izibiliboco owaphiwa impahla etshiyeneyo kuphela umdlalo weqembu le Bosso lele Dynamos.
BULAWAYO — Abalandeli beqembu le Highlanders abazibiza ngegama elithi Mahlolanyama@90 sebeqale uhlelo lokupha abadlali abenza kuhle umvuzo we mpahla egoqela ukudla lokunye okudingakala empilweni yabantu mihla yonke. Ekhuluma emkhosini oqhutshelwe ewofisini yeqembu le Highlanders ngoLwesine, umsekeli kamgcinisihlalo wenhlanganiso yeMahlolanyama@90, uFrancis Gonye, uthe uhlelo lokupha abadlali umvuzo baluqalise sekusele imidlalo eyisithupha kuncintiswano weCastle Lager Premier Soccer League. Basanda kupha omunye wabadlali beBosso, uPeter Muduhwa, izibiliboco owaphiwa impahla etshiyeneyo kuphela umdlalo weqembu le Bosso lele Dynamos. Ekuqaleni kade besipha abadlali ngemva kwemidlalo edlalwe liqembu le Bosso nxa lidlala lingekhaya kuphela. Kuthe ngemva kokuxoxisana lenkokheli yeqembu le Highlanders langemva kokunanzelela ukuba iqembu lidinga usekelo olukhulu njengoba lixotshanisa impala ezimbili, bakubone kufanele ukuba baphe abadlali abadlale kuhle loba iqembu lidlala lingekho ekhaya njengendlela yokubagqugquzela. “I-food hamper ekuqaleni sasithe yenziwa kuphela nxa ithumu idlala ekhaya kodwa sakubona kufanele ukuba iphiwe lalapho ithimu nxa idlala ingekho ngekhaya njengendlela eyokupha abafana idlabuzane.” Okwamanje iqembu le Amahlolanyama@90 lilamalunga angamatshumi amahlanu ahlangana kanye ngenyanga zonke kodwa imali zokuthenga impahla ephiwa abadlali bazitshaya maviki onke njalo abalandeli beqembu le Bosso bonke bayakhuthazwa ukuba yingxenye yalinhlanganiso. “IMahlolanyama@90 ilamalunga phakathi laphandle kwelizwe ahlangana kuwhatsapp njalo labo abakhona koBulawayo siyahlangana kanye ngenyanga lapho esikhanda khona inhlelo ezitshiyeneyo.” Abadlali abaphiwe imvuzo ngoLwesine ngabagoqela uTendai Ngulube yena okhethwe ukuba nguye odlale kuhle emdlalweni weqembu le Bosso lele Chapungu kanye lo Gabriel Nyoni okunguye okhethwe ukuba udlale kuhle emdlalweni weqembu le Highlanders lele Bulawayo City. Kusenjalo, iqembu le Highlanders ngeSonto lizadibana leqembu le Ngezi Platinum emdlalweni we semi-final eyenkezo ye Chibuku Super Cup ozaqhutshelwa enkundleni ye Barbourfields. Iqembu le Ngezi Platinum yilo eliyabe lisekhaya loba nje eMagumeni kusaziwa ukuba likhaya leqembu le Bosso. Lokhu kudalwe yikuba inhlanganiso kamabonakude eyeSupersport kuyiyo ekhethe inkundla zokudlalela. Imidlalo yesigaba se semi-final eyenkezo yeChibuku izaqala kusasa lapho iqembu le Harare City elizangqikilana khona lele FC Platinum enkundleni ye Mandava. Lakhonangale eMandava iqembu le Harare City yilo eliyabe lingekhaya loba nje inkundla yeMandava ivele ilikhaya leqembu le FC Platinum. Amaqembu azehluleka ukuchapha kusigaba se semi-final azathola inkulungwane ezingamatshumi amabili lanhlanu kuthi lelo elizadliwa kufinal lizathola inkulungwane ezingamatshumi amahlanu kubesekusithi lelo elizaphakamisa isicoco lizathola inkulungwane ezingamatshumi ayisikhombisa.